Báyìí ni iwin náà sọ si bàbá mi, bàbá mi náà fèsì bí ó ti yẹ ki alágbára fèsì fún alágbára. Ó wo Èṣù-kekeré-òde bí ìgbà bí ìgbà ti jàndùkú obìnrin bá ffi ojú ìbàjẹ́ wo ọkọ rẹ̀, ó wí pé: Ẹni tí ó fi asẹ́ gbe òjò o tan ara rẹ̀ jẹ; ẹni tí ó dúró dé rélùwéè yóó bá ara rẹ̀ ni ọ̀run alákeji; àgbà tí ó rí ejò tíkò sá ara ikú ló ń yá a; ẹranko tí ó bá ń fi ojú di ọdẹ ẹ̀hìn ààrò ni yóò sùn, ẹni tí ó gbójú lé ogún fi ara rẹ̀ fún òṣì ta; ẹbọra ti ó bá fi ojú di mí yóó máa ti ọ̀run dé ọ̀run ni, èmi ọkùnrin ni mo wí bẹ́ẹ̀, òní ni n ó sọ fún ẹ̀yin ẹbọra Igbó-Olódùmarè pé, nígbà tí Ẹlẹ́dàá dá ohun gbogbo tí ń bẹ nínú ayé tán, ó fi ènìyàn ṣe olórí gbogbo wọn. Mo fẹ́ kí ìwọ mọ̀ lónìí pé, ìgbéraga ni ìbẹ̀rẹ̀ ìparun, òun ni ìbẹ̀rẹ̀ ìṣubú, ó lòdì sí òfin ènìyàn, ó sì yàtọ̀ si ìlànà Ọlọ́run Ọba, dípò kí ìwọ fi èmi ṣe ìjẹ, èmi lè fi ẹran ara rẹ fún àwọn ẹranko inú igbó, kì ìwọ sì di oúnjẹ fún àwọn ẹyẹ tí ń fò lórí igi. Lóòótọ́ ìwọ ti ń bá ènìyàn pàdé ìwwọ sì ń sọ wọ́n di èrò inú ìṣaasùn ọbẹ̀. Ṣùgbọ́n, Èṣù-kékeré-òde, má ṣe gbàgbé pé adíẹ̀ ju adíẹ̀, ẹwúrẹ́ ju ewurẹ́; àgùntàn ju àgùntàn; ẹyẹ ju eyẹ; ènìyàn ju ènìyàn; ọdẹ ju ọdẹ - èmi ni mo wí fún ọ, èmi jù wọ́n lọ, èmi kì í ṣe ẹgbẹ́ wọn, ẹgbẹ́ bàbá wọn ni èmi ń ṣe, onígbéraga ni ọ́, ìwọ ẹbọra kékeré inú ọ̀gán, ìwọ Èṣù-kékeré-òde, n kì í ṣe ẹgbẹ́ ìyá ńlá rẹ, ṣíọ̀ rẹ, kí lo jámọ́, síọ̀ rẹ̀ lẹ́ẹ̀meje, nǹkan dé lónìí, múra jẹ́ ki á kọlu ara wa.’
Bayii ni iwin naa so si baba mi, baba mi naa fesi bi o ti ye ki alagbara fesi fun alagbara. O wo Esu-kekere-ode bi igba bi igba ti janduku obinrin ba ffi oju ibaje wo oko re, o wi pe: Eni ti o fi ase gbe ojo o tan ara re je; eni ti o duro de reluwee yoo ba ara re ni orun alakeji; agba ti o ri ejo tiko sa ara iku lo n ya a; eranko ti o ba n fi oju di ode ehin aaro ni yoo sun, eni ti o gboju le ogun fi ara re fun osi ta; ebora ti o ba fi oju di mi yoo maa ti orun de orun ni, emi okunrin ni mo wi bee, oni ni n o so fun eyin ebora Igbo-Olodumare pe, nigba ti Eledaa da ohun gbogbo ti n be ninu aye tan, o fi eniyan se olori gbogbo won. Mo fe ki iwo mo lonii pe, igberaga ni ibere iparun, oun ni ibere isubu, o lodi si ofin eniyan, o si yato si ilana Olorun Oba, dipo ki iwo fi emi se ije, emi le fi eran ara re fun awon eranko inu igbo, ki iwo si di ounje fun awon eye ti n fo lori igi. Loooto iwo ti n ba eniyan pade iwwo si n so won di ero inu isaasun obe. Sugbon, Esu-kekere-ode, ma se gbagbe pe adie ju adie, ewure ju ewure; aguntan ju aguntan; eye ju eye; eniyan ju eniyan; ode ju ode - emi ni mo wi fun o, emi ju won lo, emi ki i se egbe won, egbe baba won ni emi n se, onigberaga ni o, iwo ebora kekere inu ogan, iwo Esu-kekere-ode, n ki i se egbe iya nla re, sio re, ki lo jamo, sio re leemeje, nnkan de lonii, mura je ki a kolu ara wa.’